LAZDIJŲ RAJONO SAVIVALDYBĖS MERAS

POTVARKIS

DĖL LEIDIMŲ VEŽTI KELEIVIUS VIETINIO REGULIARAUS SUSISIEKIMO KELIŲ TRANSPORTO MARŠRUTAIS IŠDAVIMO

2023 m. birželio 29 d. Nr. 7V-129

Lazdijai

Vadovaudamasi Lietuvos Respublikos vietos savivaldos įstatymo 25 straipsnio 5 dalimi, Lietuvos Respublikos kelių transporto kodekso 4 straipsnio 3 dalimi ir 18 straipsnio 11 dalimi, įgyvendindama Leidimų vežti keleivius reguliaraus susisiekimo kelių transporto maršrutais išdavimo taisyklių, patvirtintų Lietuvos Respublikos susisiekimo ministro 2006 m. vasario 14 d. įsakymu Nr. 3-62 „Dėl Leidimų vežti keleivius reguliaraus susisiekimo kelių transporto maršrutais išdavimo taisyklių patvirtinimo“, 17.1 papunktį ir 23 punktą:

1. Tvirtinu pridedamus:

1.1. Leidimų vežti keleivius vietinio reguliaraus susisiekimo kelių transporto maršrutais išdavimo tvarkos aprašą;

1.2. Leidimo vežti keleivius vietinio reguliaraus susisiekimo kelių transporto maršrutais formą;

1.3. Paraiškos dėl leidimo vežti keleivius vietinio reguliaraus susisiekimo kelių transporto maršrutais išdavimo formą.

2. Į g a l i o j u Lazdijų rajono savivaldybės administracijos direktorių išduoti leidimus vežti keleivius vietinio reguliaraus susisiekimo kelių transporto maršrutais.

3. Nurodau, kad leidimų apskaitą tvarko Lazdijų rajono savivaldybės administracijos Biudžeto, finansų ir turto valdymo skyrius.

4. Pripažįstu netekusiu galios Lazdijų rajono savivaldybės administracijos direktoriaus 2018 m. kovo 30 d. įsakymą Nr. 10V-289 „Dėl Leidimų vežti keleivius vietinio reguliaraus susisiekimo kelių transporto maršrutais išdavimo“.

Savivaldybės merė	Ausma Miškinienė

PATVIRTINTA

Lazdijų rajono savivaldybės mero

2023 m. birželio 29 d.

potvarkiu Nr. 7V-129

LEIDIMŲ VEŽTI KELEIVIUS VIETINIO REGULIARAUS SUSISIEKIMO

KELIŲ TRANSPORTO MARŠRUTAIS IŠDAVIMO TVARKOS APRAŠAS

I SKYRIUS

BENDROSIOS NUOSTATOS

1. Leidimų vežti keleivius reguliaraus vietinio susisiekimo kelių transporto maršrutais išdavimo tvarkos aprašas (toliau – Aprašas) nustato leidimų vežti keleivius vietinio (miesto ir priemiestinio) reguliaraus susisiekimo kelių transporto maršrutais išdavimo sąlygas, reikalavimus vežėjams, vežėjų pareigas, teises ir atsakomybę už šio Aprašo reikalavimų nevykdymą.

2. Vadovaujantis Lietuvos Respublikos kelių transporto kodekso 4 straipsnio 3 dalimi, šis Aprašas yra privalomas Lazdijų rajono savivaldybės teritorijoje veiklą vykdantiems vežėjams, autobusų ekipažams bei asmenims, kontroliuojantiems keleivinį kelių transportą.

3. Šiame apraše vartojamos sąvokos:

3.1. autobusas – motorinė transporto priemonė, skirta vežti žmonėms bei bagažui ir turinti daugiau kaip 9 sėdimąsias vietas, įskaitant vairuotojo vietą;

3.2. autobuso ekipažas – vienas ar keli autobuso vairuotojai ir kiti vežėjo paskirti asmenys;

3.3. keleivis – fizinis asmuo, kuris pagal sutartį arba kitu teisiniu pagrindu naudojasi kelių transporto priemone;

3.4. keleivių vežimas maršrutiniais taksi – keleivių vežimas autobusais, turinčiais nuo 10 iki 17 sėdimųjų vietų, įskaitant ir vairuotojo, ir atpažinimo ženklą – plafoną. Maršrutiniais taksi vežama tik sėdimosiose vietose pagal patvirtintus tvarkaraščius nustatytais vietinio (miesto ir priemiestinio) reguliaraus susisiekimo maršrutais. Keleiviai paimami ir išleidžiami stotelėse arba kitose pagal pageidavimą vietose, kuriose nedraudžia sustoti Kelių eismo taisyklės;

3.5. reguliarūs reisai – reisai, kuriais keleiviai vežami nustatytu dažnumu ir maršrutais, kelionės metu paimant ir išleidžiant keleivius tam tikslui nustatytose stotelėse, laikantis iš anksto nustatytų tvarkaraščių ir tarifų. Reguliarūs reisai organizuojami, jeigu gatvių ir kelių būklė atitinka Susisiekimo ministerijos nustatytus reikalavimus. Keleiviai reguliariais reisais vežami tik autobusais ir maršrutiniais taksi;

3.6. vežėjas – įmonė, įregistruota įstatymų nustatyta tvarka ir turinti teisę vežti keleivius, krovinius, bagažą, paštą, dokumentų siuntas, smulkias siunta;

3.7. vietinio (miesto) susisiekimo maršrutas – nustatyta gatvių (kelių) trasa, kuria keleiviai vežami miesto teritorijoje;

3.8. vietinio (priemiestinio) susisiekimo maršrutas – nustatyta gatvių (kelių) trasa, kuria keleiviai vežami vienos savivaldybės (neįskaitant miestų savivaldybių) teritorijoje. Atskirais atvejais, suderinus su Valstybine kelių transporto inspekcija, maršrutas gali tęstis per dviejų ir daugiau gretimų savivaldybių (neįskaitant miestų savivaldybių) teritorijas. Kai maršrutas tęsiasi per daugiau kaip dviejų savivaldybių (neįskaitant miestų savivaldybių) teritorijas, jo trasa negali būti ilgesnė kaip 50 km.

II SKYRIUS

REIKALAVIMAI VEŽĖJAMS, PAGEIDAUJANTIEMS GAUTI LEIDIMĄ VEŽTI KELEIVIUS REGULIARAUS SUSISIEKIMO KELIU TRANSPORTO MARŠRUTAIS

4. Vežėjai, pageidaujantys gauti leidimą vežti keleivius reguliaraus susisiekimo kelių transporto maršrutu (toliau – leidimas), privalo atitikti šiuos reikalavimus:

4.1. turėti licenciją, suteikiančią teisę vežti keleivius Lazdijų rajono savivaldybės teritorijoje;

4.2. turėti pakankamai transporto priemonių, atitinkančių šio Aprašo III skyriuje nustatytus reikalavimus, kad užtikrintų keleivių vežimą leidime ir tvarkaraštyje nurodytomis sąlygomis (trasa, dažniu, laiku);

4.3. per pastaruosius 1 metus nebuvo panaikintas vežėjų turėtas leidimas (leidimai);

4.4. turėti sąlygas ir užtikrinti, kad būtų vykdomi Lietuvos Respublikos alkoholio kontrolės įstatymo 26 straipsnio, taip pat Lietuvos Respublikos saugaus eismo automobilių keliais įstatymo 13 straipsnio reikalavimai, kad autobusų vairuotojai, prieš išvykdami į reisą, būtų tikrinami dėl neblaivumo (girtumo), taip pat dėl apsvaigimo nuo psichiką veikiančių medžiagų, apie tai pažymint kelionės lape;

4.5. turėti sąlygas patikrinti ir užtikrinti, kad būtų vykdomi Lietuvos Respublikos saugaus eismo automobilių keliais įstatymo 25 straipsnio reikalavimai ir kad vežėjų naudojamos transporto priemonės, prieš išvažiuodamos į reisą, yra tvarkingos ir tinkamai sukomplektuotos, apie tai vežėjo atsakingam už transporto priemonių techninę būklę asmeniui pažymint kelionės lape.

III SKYRIUS

REIKALAVIMAI TRANSPORTO PRIEMONĖMS, NAUDOJAMOMS VEŽTI

KELEIVIUS REGULIARAUS SUSISIEKIMO KELIU TRANSPORTO MARŠRUTAIS

5. Kelių transporto priemonėms, kurios bus naudojamos vežti keleivius reguliaraus susisiekimo maršrutais, turi būti nustatyta tvarka atlikta valstybinė techninė apžiūra ir įgyta licencijos kortelė (Bendrijos licencijos kopija).

6. Kelių transporto priemonės, kurios naudojamos vežti keleivius reguliaraus susisiekimo maršrutais, turi būti apipavidalintos pagal Keleivinio kelių transporto priemonių apipavidalinimo nuostatų, patvirtintų Lietuvos Respublikos susisiekimo ministro 1998 m. vasario 12 d. įsakymu Nr. 55, reikalavimus.

IV SKYRIUS

LEIDIMŲ VEŽTI KELEIVIUS REGULIARAUS SUSISIEKIMO KELIŲ TRANSPORTO MARŠRUTAIS IŠDAVIMO SĄLYGOS

7. Vietinio (miesto ar priemiestinio) reguliaraus susisiekimo maršrutai nustatomi, keičiami ir panaikinami Lazdijų rajono savivaldybės administracijos iniciatyva.

8. Maršrutai gali būti nustatomi tik tomis gatvėmis ir keliais, kurie atitinka Reikalavimus gatvėms ir keliams, kuriais vyksta reguliarus keleivinio transporto eismas, patvirtintus Lietuvos Respublikos susisiekimo ministro 2011 m. lapkričio 29 d. įsakymu Nr. 3-747.

9. Nauji reguliaraus susisiekimo maršrutai nustatomi arba esantys keičiami, jei keleivių paklausa netenkinama arba ji tenkinama, tačiau važiavimo sąlygos yra nepatenkinamos (keleiviai netelpa į transporto priemones, jų netenkina važiavimo laikas arba dažnis ir pan.). Nauji reguliaraus susisiekimo maršrutai nustatomi, jei keleivių susisiekimo negalima užtikrinti, visų pirma, pakeičiant vežimo sąlygas (trasą, dažnį, laiką, transporto priemonių talpą) esančiuose maršrutuose. Nustatant naujus arba keičiant esamus maršrutus, turi būti atsižvelgta į interesus vežėjų, vežančių keleivius esamais maršrutais. Planuojamo arba keičiamo maršruto reisai turi būti taip priderinti prie esamų maršrutų reisų, kad transporto priemonių eismo intervalai atitiktų keleivių srautą. Vietinis keleivių susisiekimas tarp aplinkinių vietovių ir Lazdijų rajono savivaldybės, kaip administracinio vieneto, centro turi būti užtikrinamas vietinio (priemiestinio) reguliaraus susisiekimo maršrutais.

10. Lazdijų rajono savivaldybės administracija, prieš pradėdama arba keisdama vietinio (priemiestinio) reguliaraus susisiekimo maršrutą, šio maršruto tvarkaraščio projektą ir planuojamą maršruto trasą privalo iš anksto suderinti su savivaldybių, per kurių teritorijas numatoma maršruto trasa, institucijomis arba jų įgaliotomis įstaigomis, o vietinio (priemiestinio) reguliaraus susisiekimo maršruto, kurio trasa eina per dviejų gretimų savivaldybių (neįskaitant miestų savivaldybių) teritorijas, – ir Lietuvos transporto saugos administracija. Derinanti institucija arba įstaiga privalo maršruto tvarkaraščio projektą ir planuojamo maršruto trasą suderinti arba motyvuotai atsisakyti tai atlikti ne vėliau kaip per 10 darbo dienų nuo prašymo gavimo.

11. Lazdijų rajono savivaldybės administracija organizuoja konkursą vežėjui vežti keleivius Lazdijų rajono savivaldybės administracijos nustatytu maršrutu parinkti pagal Lazdijų rajono savivaldybės administracijos nustatytas konkurso sąlygas. Lazdijų rajono savivaldybės administracija, organizuodama konkursus, vadovaujasi ir Vežėjų (operatorių) parinkimo viešųjų paslaugų įsipareigojimams vykdyti konkurso organizavimo ir viešųjų paslaugų sutarčių sudarymo ir nutraukimo tvarkos aprašu, patvirtintu Lietuvos Respublikos Vyriausybės 2003 m. rugsėjo 4 d. nutarimu Nr. 1132.

12. Konkursas organizuojamas, kai:

12.1. Lazdijų rajono savivaldybės administracija nustato naują maršrutą (maršrutas laikomas nauju, jei jo trasa nesutampa su esamų maršrutų trasomis daugiau kaip 50 procentų, lyginant su kiekvienu esamu maršrutu atskirai);

12.2. Lazdijų rajono savivaldybės administracija pratęsia, pakeičia arba sutrumpina maršrutą, panaikina stoteles ar papildo maršrutą naujomis stotelėmis, jei šiuo maršrutu keleivius vežantis vežėjas, šiai įstaigai pasiūlius, atsisako vežti keleivius pakeistu maršrutu;

12.3. Lazdijų rajono savivaldybės administracija pradeda papildomus maršruto reisus, jei šiuo maršrutu keleivius vežantis vežėjas, Lazdijų rajono savivaldybės administracijai pasiūlius, atsisako vežti keleivius papildomais reisais. Šiuo atveju vežėjas parenkamas vežti keleivius tik papildomais reisais;

12.4. Lazdijų rajono savivaldybės administracija nusprendė panaikinti vežėjui išduotą leidimą pagal šio Aprašo 25 punkto nuostatas;

12.5. Lazdijų rajono savivaldybės administracija nusprendė nepratęsti vežėjui išduoto leidimo galiojimo termino pagal šio Aprašo 20 punkto nuostatas;

12.6. vežėjas atsisako vežti keleivius Lazdijų rajono savivaldybės administracijos nustatytu maršrutu, apie tai pranešęs Lazdijų rajono savivaldybės administracijai šio Aprašo 27.1 papunktyje nustatyta tvarka.

13. Vežėjas, kuriam Lazdijų rajono savivaldybės administracija leidimą panaikino arba nepratęsė jo galiojimo termino vadovaudamasi šio Aprašo 25 ir 20 punktų nuostatomis (išskyrus atvejį, kai pratęsti terminą nepageidauja pats vežėjas), 1 metus nuo leidimo panaikinimo ar jo galiojimo termino nepratęsimo datos negali dalyvauti Lazdijų rajono savivaldybės administracijos organizuojamuose konkursuose.

14. Lazdijų rajono savivaldybės administracija, planuodama pakeisti maršrutą arba pradėti papildomus reisus, kaip tai nurodyta šio Aprašo 12.2 ir 12.3 papunkčiuose, ir suderinusi maršruto tvarkaraščio projektą ir planuojamo maršruto trasą, kaip nustatyta šio Aprašo 10 punkte, pateikia vežėjui raštišką pasiūlymą vežti keleivius pakeistu maršrutu arba papildomais reisais nuo siūlomos datos. Vežėjas, gavęs tokį pasiūlymą, turi per 7 dienas pranešti, ar sutinka ir ar gali vežti keleivius pakeistu maršrutu arba papildomais reisais nuo siūlomos datos. Vežėjas gali pasiūlyti ir kitą datą, kuri derinama su Lazdijų rajono savivaldybės administracija. Vežėjui atsisakius vežti keleivius pakeistu maršrutu ar papildomais reisais, Lazdijų rajono savivaldybės administracija organizuoja konkursą kitam vežėjui parinkti ir po 3 mėnesių nuo vežėjo atsisakymo panaikina šiam vežėjui išduotą leidimą vežti keleivius keičiamu maršrutu, išskyrus šio Aprašo 12.3 papunktyje nurodytą atvejį. Per šį 3 mėnesių laikotarpį keleiviai vežami nepakeistu maršrutu.

15. Vežėjas, dalyvaujantis Lazdijų rajono savivaldybės administracijos organizuojamame konkurse, Lazdijų rajono savivaldybės administracijai pateikia šiuos dokumentus (jei Lazdijų rajono savivaldybės administracija konkurso dokumentuose nenurodo kitaip):

15.1. Lazdijų rajono savivaldybės administracijos nustatytos formos paraišką;

15.2. įmonės registravimo pažymėjimą (grąžinamas pasilikus kopiją) arba valstybės įmonės Registrų centro išduotą išrašą iš Juridinių asmenų registro apie įmonę;

15.3. licenciją, suteikiančią teisę vežti keleivius Lazdijų rajono savivaldybės teritorijoje (grąžinama pasilikus kopiją);

15.4. kelių transporto priemonių, kurios bus naudojamos vežti keleivius reguliaraus susisiekimo kelių transporto maršrutais, sąrašą ir šių transporto priemonių licencijos korteles (Bendrijos licencijos kopijas) vežti keleivius Lazdijų rajono savivaldybės teritorijoje (grąžinamos pasilikus kopijas) arba įmonės antspaudu ir vadovo parašu patvirtintas kopijas. Lazdijų rajono savivaldybės administracija gali nuspręsti leisti (apie tai nurodydama konkurso dokumentuose) dalyvauti konkurse vežėjams, dar neturintiems reikiamų transporto priemonių. Tokiu atveju vežėjas turi pateikti Lazdijų rajono savivaldybės administracijos nustatytus dokumentus, įrodančius, kad vežėjas turės nustatytus reikalavimus atitinkančių transporto priemonių;

15.5. vairuotojų darbo ir poilsio dirbant maršrute grafiką, kuriame, atsižvelgiant į nustatytas vairuotojų darbo ir poilsio laiko trukmes, turi būti nurodyta vairavimo, kitokio darbo, buvimo darbo vietoje, pertraukų ir poilsio laikotarpiai ir vietos, kur vairuotojai turės pertraukas ir ilsėsis;

15.6. kitus šio Aprašo II ir III skyriuose nustatytų reikalavimų atitikimą patvirtinančius dokumentus (grąžinami pasilikus kopijas);

15.7. kitus konkurso dokumentuose nurodytus dokumentus.

16. Sudarydami reguliaraus susisiekimo maršruto tvarkaraštį, Lazdijų rajono savivaldybės administracija ir vežėjas turi atsižvelgti į nustatytas vairuotojų darbo ir poilsio laiko trukmes. Tvarkaraštyje turi būti nurodyti stotelių, kuriose bus įlaipinami ir išlaipinami keleiviai, pavadinimai, atstumai tarp šių stotelių, atstumai nuo pradinės stotelės iki kiekvienos kitos stotelės, atvykimo į stoteles ir išvykimo iš jų laikai.

V SKYRIUS

LEIDIMŲ VEŽTI KELEIVIUS REGULIARAUS SUSISIEKIMO KELIŲ TRANSPORTO MARŠRUTAIS IŠDAVIMAS, GALIOJIMAS, GALIOJIMO PRATĘSIMAS IR PANAIKINIMAS

17. Su konkursą laimėjusiu vežėju Lazdijų rajono savivaldybės administracija, vadovaudamasi Lietuvos Respublikos kelių transporto kodekso 171 straipsniu, Viešųjų pirkimų įstatymu bei vežėjų (operatorių) parinkimo visuomenės aptarnavimo įsipareigojimams vykdyti konkurso organizavimo ir visuomenės aptarnavimo sutarčių sudarymo ir nutraukimo tvarka, sudaro visuomenės aptarnavimo sutartį (toliau – sutartis).

18. Lazdijų rajono savivaldybės administracija, sudariusi su vežėju sutartį, šiam vežėjui išduoda leidimą (-us) vežti keleivius sutartyje nurodytu (-ais) maršrutu (-ais). Leidimo galiojimo terminas turi atitikti sutarties galiojimo terminą. Vežėjui išduodama tiek leidimų egzempliorių, kiek transporto priemonių reikia keleiviams vežti leidime ir tvarkaraštyje nurodytomis sąlygomis.

19. Už leidimo išdavimą mokama valstybės rinkliava Lietuvos Respublikos Vyriausybės nustatyta tvarka.

20. Pasibaigus sutarties ir leidimo (-ų) galiojimo terminui, terminas gali būti pratęsiamas, kompetentingai įstaigai su vežėju sudarant naują sutartį ir išduodant naują (-us) leidimą (-us), jei pratęsti sutartį ir leidimą (-us) pageidaujantis vežėjas laikėsi šio Aprašo reikalavimų ir sutartyje nustatytų sąlygų. Sutarties ir leidimo (-ų) galiojimo terminas pratęsiamas ne ilgiau kaip 5 metams tomis pačiomis sąlygomis, kaip nustatyta šio Aprašo 17 ir 18 punktuose. Sutarties ir leidimo (-ų) galiojimo terminas nepratęsiamas, jei vežėjas nesilaikė šio Aprašo reikalavimų ir sutartyje nustatytų sąlygų.

21. Leidimo formą nustato Lazdijų rajono savivaldybės meras arba jo įgaliotas administracijos direktorius.

22. Leidime turi būti nurodoma:

22.1. maršrutas, nurodant maršruto pradžios ir pabaigos punktus. Leidime vežti keleivius vietinio (miesto ar priemiestinio) reguliaraus susisiekimo maršrutu papildomai nurodomos svarbesnės tarpinės stotelės;

22.2. vežėjo pavadinimas, įmonės kodas ir adresas;

22.3. kelių transporto priemonės tipas ir talpa;

22.4. leidimo išdavimo data;

22.5. leidimo galiojimo pabaigos data;

22.6. leidimą pasirašiusio asmens pareigos, vardas, pavardė ir parašas, antspaudas.

23. Išduoti leidimai registruojami dokumentų valdymo sistemos Leidimų vežti keleivius reguliaraus susisiekimo kelių transporto maršrutais išdavimo registre, kurį tvarko Lazdijų rajono savivaldybės administracijos Biudžeto finansų ir turto valdymo skyrius.

24. Transporto priemonėje turi būti leidimas ir Lazdijų rajono savivaldybės administracijos įgalioto asmens parašu ir antspaudu patvirtintas tvarkaraštis. Leidimas be patvirtinto tvarkaraščio negalioja. Leidimas negali būti perduotas kitam vežėjui, išskyrus šio Aprašo 31 punkte nurodytą atvejį.

25. Lazdijų rajono savivaldybės administracija turi teisę panaikinti leidimą, jeigu vežėjas:

25.1. nesilaiko šio Aprašo reikalavimų ir sutartyje nustatytų sąlygų;

25.2. netenka licencijos (licencija buvo panaikinta) pažeidžia vairuotojų darbo ir poilsio režimą, bilietų kainų ir tarifų taikymo reikalavimus arba dirba neturėdamas galiojančios licencijos kortelės (Bendrijos licencijos kopijos);

25.3. laiku nepateikia Lazdijų rajono savivaldybės administracijai arba pateikia suklastotas arba iškraipytas sutartyje numatytas ataskaitas, susijusias su keleivių vežimo veikla;

25.4. per 14 dienų nuo leidimo išdavimo dienos arba kitos sutartyje nurodytos datos be svarbių priežasčių nepradėjo vežti keleivių leidime ir tvarkaraštyje nurodytomis sąlygomis arba nutraukė keleivių vežimą, apie tai nustatyta tvarka nepranešęs Lazdijų rajono savivaldybės administracijai;

25.5. siekdamas gauti leidimą, Lazdijų rajono savivaldybės administracijai pateikė klaidinančią informaciją.

26. Apie priimtą sprendimą panaikinti leidimą arba nepratęsti leidimo galiojimo termino pagal šio Aprašo 25 ir 20 punktų nuostatas Lazdijų rajono savivaldybės administracija privalo pranešti vežėjui ne vėliau kaip prieš 3 mėnesius iki leidimo panaikinimo arba galiojimo pabaigos datos.

27. Leidimas panaikinamas, kai:

27.1. vežėjas atsisako vežti keleivius leidime nurodytu maršrutu. Vežėjas, ketinantis atsisakyti vežti keleivius leidime nurodytu maršrutu, apie tai ne vėliau kaip prieš 3 mėnesius turi raštu pranešti leidimą išdavusiai Lazdijų rajono savivaldybės administracijai, nurodydamas atsisakymo priežastis. Leidimas panaikinamas praėjus 3 mėnesiams nuo nurodyto pranešimo gavimo datos. Jei tolesnė keleivių vežimo šiuo maršrutu veikla yra netikslinga ir Lazdijų rajono savivaldybės administracija nusprendžia panaikinti šį maršrutą, šis terminas sutrumpinamas iki 1 mėnesio arba kito Lazdijų rajono savivaldybės administracijos ir vežėjo susitarto termino;

27.2. vežėjas atsisako vežti keleivius pakeistu maršrutu, kaip nurodyta šio Aprašo 14 punkte;

27.3. Lazdijų rajono savivaldybės administracija panaikina maršrutą. Tokiu atveju leidimas panaikinamas praėjus 1 mėnesiui nuo pranešimo apie maršruto panaikinimą išsiuntimo vežėjui registruotu laišku dienos arba per kitą Lazdijų rajono savivaldybės administracijos ir vežėjo susitartą terminą.

28. Praradusiam leidimą vežėjui išduodamas naujas leidimas, kai vežėjas pateikia Lazdijų rajono savivaldybės administracijai paaiškinimą apie leidimo praradimo aplinkybes. Už leidimo išdavimą mokama valstybės rinkliava Lietuvos Respublikos Vyriausybės nustatyta tvarka.

VI SKYRIUS

VEŽĖJO IR EKIPAŽŲ TEISĖS, PAREIGOS IR ATSAKOMYBĖ

29. Vežėjas iki leidimų galiojimo pabaigos privalo vežti keleivius nustatytu maršrutu, laiku ir dažnumu, nurodytais leidime ir tvarkaraštyje. Vežėjai, vežantys keleivius reguliaraus susisiekimo maršrutais, privalo atsiskaityti leidimą išdavusiai Lazdijų rajono savivaldybės administracijai sutartyje nustatyta tvarka.

30. Vežėjas turi teisę laikinai nutraukti keleivių vežimą reguliaraus susisiekimo maršrutu esant neišvažiuojamiems keliams, sudėtingoms meteorologinėms sąlygoms, įvykus stichinėms nelaimėms, kilus grėsmei saugiam eismui, apie tai nedelsiant pranešdamas tvarkaraštyje nurodytoms autobusų stotims ir leidimą išdavusiai Lazdijų rajono savivaldybės administracijai sutartyje nustatyta tvarka.

31. Vežėjas, turintis Lazdijų rajono savivaldybės administracijos išduotą leidimą vežti keleivius vietinio (miesto ar priemiestinio) reguliaraus susisiekimo maršrutu, gali sudaryti bendradarbiavimo sutartį su kitu šio Aprašo II ir III skyriuose nustatytus reikalavimus atitinkančiu vežėju ir pavesti jam vežti keleivius leidime nurodytu maršrutu pagal šio Aprašo reikalavimus ir sutartyje nustatytas sąlygas. Vežėjas, ketinantis sudaryti tokią sutartį, apie tai turi informuoti leidimą išdavusią Lazdijų rajono savivaldybės administraciją ir pateikti jai informaciją apie vežėją, su kuriuo ketina sudaryti bendradarbiavimo sutartį, bei šio Aprašo 15.3–15.6 papunkčiuose nurodytus šio vežėjo dokumentus. Lazdijų rajono savivaldybės administracija, gavusi nurodytą informaciją ir dokumentus, turi per 14 dienų patikrinti, ar siūlomas vežėjas atitinka nustatytus reikalavimus. Jeigu siūlomas vežėjas atitinka šiuos reikalavimus, vežėjas, turintis Lazdijų rajono savivaldybės administracijos išduotą leidimą, sudaro su kitu vežėju bendradarbiavimo sutartį ir pateikia ją Lazdijų rajono savivaldybės administracijai. Lazdijų rajono savivaldybės administracija patvirtina tiek vežėjų bendradarbiavimo sutarties kopijų egzempliorių, kiek vežėjui yra išdavusi leidimų egzempliorių, kuriuos vežėjas perduoda kitam vežėjui, su kuriuo sudarė bendradarbiavimo sutartį. Atsakomybė už vežėjo ir Lazdijų rajono savivaldybės administracijos sutartyje nustatytų sąlygų laikymąsi tenka vežėjui, su kuriuo Lazdijų rajono savivaldybės administracija sudarė sutartį.

32. Ekipažai privalo pateikti kontrolės teisę turintiems asmenims licencijos kortelę (Bendrijos licencijos kopiją), leidimą su Lazdijų rajono savivaldybės administracijos patvirtintu tvarkaraščiu ir kitus teisės aktų nustatytus dokumentus. Šio Aprašo 31 punkte nurodytu atveju ekipažas, vežantis keleivius vietinio (miesto ar priemiestinio) reguliaraus susisiekimo maršrutu, be kitų dokumentų, turi pateikti Lazdijų rajono savivaldybės administracijos patvirtintos vežėjų bendradarbiavimo sutarties kopiją ir leidimo, išduoto vežėjui, su kuriuo Lazdijų rajono savivaldybės administracija sudarė sutartį, originalą.

33. Vežėjai ir ekipažai, pažeidę šių taisyklių ir kitų keleivių vežimą Lietuvos Respublikoje reglamentuojančių teisės aktų reikalavimus, atsako pagal Lietuvos Respublikos administracinių nusižengimų kodeksą.

34. Lazdijų rajono savivaldybės administracija, nustačiusi pažeidimus, privalo pareikalauti iš vežėjo, kuriam išduotas leidimas, kad pastebėti jo darbo trūkumai būtų pašalinti nedelsiant arba per Lazdijų rajono savivaldybės administracijos nustatytą terminą.

35. Vežėjai turi teisę apskųsti Lazdijų rajono savivaldybės administracijos sprendimus įstatymų nustatyta tvarka.

______________